Dentiini-pulbi kompleks

Dentiini-pulbi kompleks on struktuur hammastes, mis koosneb hambapulbist ja dentiinist. Dentiin ja pulp on embrüoloogiliselt, histoloogiliselt ja funktsionaalselt sarnased, seetõttu käsitletakse neid koos kui ühtset tervikut.

 Funktsioon 
Pulp toodab dentiini ja varustab seda toitainetega, sealhulgas aitab säilitada dentiini niiskust, vastutasuks kaitseb dentiin pulpi suuõõne mikroobide eest. Dentiini kahjustumine mõjutab pulpi ja pulbikahjustus mõjutab omakorda dentiini tootmist.

Pulbil on oluline roll hamba kudede homoöstaasi hoidmisel. Samuti vastutab pulp koos dentiiniga hamba parandusmehhanismide ja kaitsereaktsioonide eest hamba vigastuse korral.

 Odontoblastid 
Dentiini-pulbi kompleksile iseloomulikeks rakkudeks on odontoblastid. Odontoblastid paiknevad ühtlase kihina pulbikoe välimises osas, dentiini alumise kihi ehk predentiini vastas. Odontoblastide jätked ulatuvad osaliselt dentiini. Dentiini arengu ajal toodavad odontoblastid dentiini ning moodustavad dentiinituubuleid ehk peenikesi kanaleid mis kulgevad läbi dentiini pulbist emailini.  Dentiinituubulid moodustuvad ümber iga suurema odontoblasti jätke. Odontoblastide jätked täidavad suurema osa dentiinituubulitest ning juhivad dentiini formeerumist tuubulite ümber.
pisi|319x319px|Dentiini-pulbi kompleks: 1) hamba välimine osa / hambaemail; 2) dentiinituubul; 3) dentiin; 

4) odontoblasti jätke; 5) predentiin; 6) odontoblast 

7) verekapillaarid 8) fibroblastid 

9) närvikiud 10) arteriool/veenul 

11) pulbikoe rakurikas tsoon 

12) pulbikoe rakuvaba tsoon 13) pulbiõõs.

 Dentiini-pulbi kompleksi kahjustumine 
Normaalsetes tingimustes on dentiini-pulbi kompleks suuõõne mikroobide eest kaitstud emaili ja juuretsemendi abil. Nende kaitsvate kihtide kahjustumisel, näiteks kaariese, trauma või kaasasündinud hambaanomaaliate tõttu paljastub dentiini-pulbi kompleks ja tõuseb risk pulbi infitseerumiseks süljest, hambakatust või kaariesest pärinevate mikroobidega. Mida lähedamale pulbile kahjustus ulatub, seda suurem on risk pulbi infitseerumiseks, kuna dentiini läbilaskvus on pulbi lähedal suurem dentiinituubulite laiema diameetri tõttu.

Põletikulised protsessid algavad pulbis juba emaili kahjustumisega, mille korral tekib kerge põletikuline vastus kahjustunud piirkonna vastas olevate dentiinituubulite otsas. Mida sügavamale kaariese kahjustus süveneb, seda kaugemale pulbikoesse progresseerub ka põletik.

Dentiini paljastumisel muutub hammas tundlikuks, sest dentiinituubulid on avatud ja ärritavad stiimulid jõuavad hõlpsalt pulbi närvilõpmeteni. Mõne nädala jooksul tundlikkus väheneb, kuna dentiinituubulid sulguvad ja pulbi poolt toodetakse kaitsvat sekundaarset dentiini. Paljastunud dentiiniga hammaste tundlikkust saab vähendada dentiinituubuleid kattes või sulgedes spetsiaalsete ainetega.

 Viited 

Kategooria:Stomatoloogia